Kortepohjan kirjasto on ollut aiemminkin lakkautuslistalla, mutta siitä huolimatta tämän kertainen sulku-uhka hämmentää asukkaita.

– Kortepohjan kirjastosta ollaan parhaillaan tekemässä omatoimikirjastoa eli Kortepohjan kirjasto on maakunnan ainoa kirjasto, josta voi lainata aineistoa myös sunnuntaisin. Eli samaan aikaan kun palveluja ikään kuin parannetaan, niitä ollaan viemässä kokonaan pois. Se on ristiriitaista ja surkuhupaisaa, toteaa kortepohjalainen Petri Kaikosuo.

Samaan aikaan kun palveluja ikään kuin parannetaan, niitä ollaan viemässä kokonaan pois. Se on ristiriitaista ja surkuhupaisaa. Petri Kaikosuo

Kortepohjan kirjasto on lainausmäärissä mitattuna Jyväskylän neljänneksi käytetyin kirjasto. Edelle kiilaavat vain pääkirjasto sekä Vaajakosken ja Palokan kirjastot.

– Kortepohjassa on opiskelijoiden lisäksi paljon lapsiperheitä ja seniorikansalaisia, joille lähikirjaston on tärkeä. Lastenvaunujen tai rollaattorin kanssa ei ole aina helppoa lähteä keskustaan kirjastoon. Lisäksi lähikirjasto on tärkeä sosiaalinen kohtaamispaikka, jonne kuka tahansa voi tulla, Kaikosuo painottaa.

Asukkaat järjestävät torstai-iltana tempauksen kirjaston säilyttämisen puolesta. Päättäjiä herätellään muun muassa lainauskampanjalla.

– Tarkoitus on mennä kirjastoon ja lainata, mitä itse kukin haluaa, kirjoja, CD-levyjä, DVD-levyjä. Eli tehdään tämmöinen lainauskampanja ja muistutetaan siinä samalla niin itseämme, toisiamme kuin Jyväskylän päättäjiä siitä, että kirjasto on tarpeen, Kaikosuo sanoo.

Mielenilmaus alkaa torstaina Kortepohjan kirjaston edessä kello 17:30.